ಪಬ್‍ಜಿಯಿಂದ ಪರಿಚಯ ನಂತ್ರ ಫೇಸ್‍ಬುಕ್ ಹ್ಯಾಕ್ ಮಾಡಿ ನಗ್ನ ವಿಡಿಯೋಗೆ ಒತ್ತಾಯ

– ಪಾಗಲ್ ಸ್ನೇಹಿತನ ಕ್ರಿಮಿನಲ್ ಬುದ್ಧಿಗೆ ಬೆಚ್ಚಿಬಿದ್ದ ಯುವತಿ

ಗಾಂಧಿನಗರ: ಪಬ್‍ಜಿ ಗೇಮ್ ಆಟದಿಂದ ಪರಿಚಯವಾದ ಸ್ನೇಹಿತನೊಬ್ಬ ನಂತರ ಸ್ನೇಹಿತೆಯ ಫೇಸ್‍ಬುಕ್ ಮತ್ತು ಮೇಲ್ ಐಡಿಯನ್ನು ಹ್ಯಾಕ್ ಮಾಡಿ ನಗ್ನ ವಿಡಿಯೋಗೆ ಬೇಡಿಕೆ ಇಟ್ಟಿರುವ ಶಾಂಕಿಂಗ್ ಘಟನೆ ಗುಜರಾತಿನಲ್ಲಿ ನಡೆದಿದೆ.

ಈ ಘಟನೆ ಗುಜರಾತ್‍ನ ಅಹಮದಾಬಾದ್‍ನ ಒಗ್ನಾಜ್ ಪ್ರದೇಶದಲ್ಲಿ ನಡೆದಿದ್ದು, ಆರೋಪಿಯನ್ನು ಜಿತೇಂದ್ರ ಕುಮಾರ್ ಎಂದು ಗುರುತಿಸಲಾಗಿದೆ. ಸದ್ಯ ಆರೋಪಿಯ ವಿರುದ್ಧ 22 ವರ್ಷದ ಯುವತಿ ದೂರು ನೀಡಿದ್ದು, ಪೊಲೀಸರು ಆರೋಪಿಯನ್ನು ಬಂಧಿಸಿ ಎಫ್‍ಐಆರ್ ದಾಖಲಿಸಿದ್ದಾರೆ.

ಯುವತಿ ಬಹಳ ದಿನಗಳಿಂದ ಪಬ್‍ಜಿ ಆಡುತ್ತಿದ್ದಳು. ಇದರ ಜೊತೆಗೆ ಸಮಯವಿದ್ದಾಗ ತನ್ನ ಇನ್ನೊಬ್ಬ ಸ್ನೇಹಿತೆಯ ಜೊತೆಗೂ ಪಬ್‍ಜಿ ಆಡುತ್ತಿದ್ದಳು. ಈ ವೇಳೆ ಆ ಯುವತಿ ಜಿತೇಂದ್ರ ಕುಮಾರ್ ಅನ್ನು ಈಕೆಗೆ ಪರಿಚಯ ಮಾಡಿಕೊಟ್ಟಿದ್ದಾಳೆ. ಆಗ ಜಿತೇಂದ್ರ ಕುಮಾರ್ ಯುವತಿಯನ್ನು ಪರಿಚಯ ಮಾಡಿಕೊಂಡು ನಂಬರ್ ಪಡೆದು ಮಾತನಾಡಿದ್ದಾನೆ. ಆದರೆ ಜಿತೇಂದ್ರನ ನಡುವಳಿಕೆ ಸರಿಯಿಲ್ಲದ ಕಾರಣ ಆಕೆ ಸ್ವಲ್ಪ ದಿನದ ನಂತರ ಮಾತನಾಡುವುದನ್ನು ಯುವತಿ ಬಿಟ್ಟಿದ್ದಾಳೆ.

ಇದಾದ ಸ್ವಲ್ಪ ದಿನಕ್ಕೆ ಯುವಕ ಆಕೆಯ ಮೊಬೈಲ್ ನಂಬರ್ ಬಳಸಿ ಯುವತಿಯ ಫೇಸ್‍ಬುಕ್ ಐಡಿ ಮತ್ತು ಮೇಲ್ ಹ್ಯಾಕ್ ಮಾಡಿ ಪಾಸ್‍ವಾರ್ಡ್ ಚೇಂಜ್ ಮಾಡಿದ್ದಾನೆ. ಒಂದು ದಿನ ಯುವತಿ ಫೇಸ್‍ಬುಕ್ ಮತ್ತು ಮೇಲ್ ಖಾತೆಗೆ ಲಾಗಿನ್ ಆದಾಗ ಈ ವಿಚಾರ ತಿಳಿದೆ. ಆಗ ಯುವತಿ ಅವನ ಸಹೋದರನ ಜೊತೆ ಚರ್ಚಿಸಿ ಜಿತೇಂದ್ರ ಕುಮಾರ್ ಬಳಿ ಮಾತನಾಡಲು ಹೋಗಿದ್ದಾಳೆ. ಈ ವೇಳೆ ಆತ 50 ಸಾವಿರ ಹಣ ನೀಡಿದರೆ ನಿನಗೆ ಪಾಸ್‍ವಾರ್ಡ್ ವಾಪಸ್ ನೀಡುತ್ತೇನೆ ಎಂದು ಬೇಡಿಕೆ ಇಟ್ಟಿದ್ದಾನೆ.

ಇದಕ್ಕೆ ಒಪ್ಪದ ಯುವತಿ ವಾಪಸ್ ಬಂದಿದ್ದಾಳೆ. ಆದರೆ ಒಂದು ದಿನ ಕರೆ ಮಾಡಿದ ಜಿತೇಂದ್ರ ಕುಮಾರ್ ನಿನಗೆ ದುಡ್ಡು ಕೊಡಲು ಆಗಲಿಲ್ಲ ಎಂದರೆ ಒಂದು ಬಾರಿ ನಗ್ನ ವಿಡಿಯೋ ಕಾಲ್ ಮಾಡು ಎಂದು ಹೇಳಿದ್ದಾನೆ. ಇದರಿಂದ ಬೇಸತ್ತ ಯುವತಿ ಗಟ್ಟಿ ಮನಸ್ಸು ಮಾಡಿ ಯುವಕನ ಮೇಲೆ ಪೊಲೀಸ್ ಕಂಪ್ಲೇಟ್ ಕೊಟ್ಟಿದ್ದಾಳೆ. ಈ ಸಂಬಂಧ ಸೋಲಾ ಪೊಲೀಸರು ಈಗ ಜಿತೇಂದ್ರ ವಿರುದ್ಧ ಪ್ರಕರಣ ದಾಖಲಿಸಿದ್ದಾರೆ.